หวังหุ้นทะลุ1,430จุด
เงินล้นออกจากญี่ปุ่นสหรัฐระวังหุ้นร้อนเลือกซื้อหุ้นถูก
15 ม.ค. 2556

เงินล้นออกจากญี่ปุ่นสหรัฐระวังหุ้นร้อนเลือกซื้อหุ้นถูก
หุ้นไทยสดใสตามหุ้นเอเชียรับอานิสงส์สภาพคล่องจากญี่ปุ่นและสหรัฐ โบรกเกอร์เตือนหุ้นไทยร้อนแรงเกินเหตุให้ระวังซื้อขาย
ดัชนีหุ้นวันที่ 14 ม.ค. เคลื่อนไหวในแดนบวกอย่างต่อเนื่องตลอดทั้งวันก่อนปิดตลาดที่ 1,425.07 จุด เพิ่มขึ้น 13.01 จุด หรือ 0.92% มูลค่าการซื้อขาย 53,014.69 ล้านบาท ดัชนีทำจุดต่ำสุดที่ 1,414.03 จุดและสูงสุดที่ 1,426.22 จุด
การปรับขึ้นของดัชนีหุ้นไทยเป็นไปในทิศทางเดียวกับตลาดหุ้นเอเชียที่ปรับตัวขึ้นรับอานิสงส์จากการกระตุ้นเศรษฐกิจของญี่ปุ่นโดยเฉพาะมาตรการผ่อนคลายทางการเงินเพื่อยุติภาวะเงินฝืด
ทั้งนี้ นักลงทุนต่างชาติซื้อสุทธิ 1,994 ล้านบาท ขณะที่นักลงทุนสถาบัน บัญชี บล.และนักลงทุนในประเทศเทขายที่ 325 ล้านบาท 47 ล้านบาท และ 1,622 ล้านบาท ตามลำดับ
นายประกิต สิริวัฒนเกตุ นักวิเคราะห์บริษัทหลักทรัพย์ (บล.) เอเซีย พลัส เชื่อว่าสภาวะปริมาณเงินล้นจากนโยบายผ่อนคลายของทั้งญี่ปุ่นและสหรัฐจะสนับสนุนให้ทุนไหลเข้าเอเชียอย่างต่อเนื่อง
สำหรับหุ้นไทย นักวิเคราะห์ บล.เอเซีย พลัส ให้ความเห็นว่า เป็นการปรับเพิ่มขึ้นจากอิทธิพลของการไล่ซื้อหุ้นกลับเมื่อวันศุกร์ที่ผ่านมาทำให้ดัชนีมีโอกาสขึ้นทดสอบ 1,430 จุด และ 1,445 จุด ได้
นายกวี ชูกิจเกษม ผู้ช่วยกรรมการผู้จัดการ บล.กสิกรไทย กล่าวว่า ตลาดฟื้นกลับขึ้นมาได้สวยนำโดยหุ้นกลุ่มพลังงาน ทำให้ยังมีหวังว่าดัชนีจะทะลุ 1,430 จุด ขึ้นมา เพื่อทดสอบ 1,495 จุด ได้อยู่ แต่ควรเก็งกำไรด้วยความระมัดระวัง โดยใช้ 1,382 เป็นจุดตัดขาดทุน ส่วนระยะกลางทยอยขายตามแนวต้าน 
“ผมมองว่าการปรับขึ้นของดัชนี เริ่มมีน้อยกว่าโอกาสปรับตัวลดลง”
นายบิล มัลโดนาโด ประธานเจ้าหน้าที่บริหารด้านการลงทุน ประจำเอเชีย แปซิฟิก และประธานเจ้าหน้าที่บริหาร ด้านกลยุทธ์การลงทุนในตลาดหุ้น บริษัท เอชเอสบีซี โกลบอล แอสแซท แมเนจเมนท์ กล่าวว่า สำหรับตลาดเกิดใหม่ เช่น จีน รัสเซีย มาเลเซีย ไทย ตุรกี และโปแลนด์ พบว่าหุ้นยังมีราคาไม่แพง เมื่อพิจารณาจากราคาต่อมูลค่าหุ้นทางบัญชีเทียบกับความสามารถในการทำกำไร โดยในระยะยาว ผลตอบแทนบางส่วนจากการลงทุนในตลาดเกิดใหม่มีแนวโน้มมาจากการแข็งค่าของสกุลเงิน
บล.เอเซีย พลัส แนะนำให้เน้นหุ้นที่ราคายังปรับตัวขึ้นไม่มากและปันผลสูงและเลือกลงทุนหุ้นรายตัวในหุ้นที่ราคายังถูก
ด้าน นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. หรือ PTT เปิดเผยว่า งบลงทุนของบริษัทในเครือ ปตท.ทั้งหมดตามระยะโครงการลงทุน 5 ปี (25562560) มีวงเงินทั้งสิ้น 1 ล้านล้านบาท โดยเป็นของ ปตท. ประมาณ 4 แสนล้านบาท ซึ่งโครงการลงทุนในต่างประเทศจะมีสัดส่วนมากกว่า 50% ของวงเงินการลงทุนทั้งหมดของบริษัทในเครือ ปตท. โดยจะเน้นหนักลงทุนในประเทศแถบอาเซียนทั้ง 10 ประเทศ 
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย หรือ SCC เปิดเผยว่า คาดว่างบลงทุนในปีนี้จะไม่ต่ำกว่า 4 หมื่นล้านบาท โดยมีการขยายทั้งธุรกิจเดิมและมีการซื้อกิจการเข้ามาใหม่ ตามแผนงบลงทุน 5 ปี ที่มีวงเงินทั้งสิ้น 2 แสนล้านบาท